**Informatīvais ziņojums**

**par Eiropas Savienības telekomunikāciju ministru 2020. gada 15. oktobra videokonferencē izskatāmajiem jautājumiem**

2020. gada 15. oktobrī notiks Eiropas Savienības (turpmāk – ES) telekomunikāciju ministru neformālā augsta līmeņa videokonference, kuras darba kārtībā ir iekļauti šādi Ekonomikas ministrijas, Satiksmes ministrijas un Vides aizsardzības un reģionālās attīstības ministrijas (turpmāk – VARAM) kompetencē esoši Vācijas prezidentūras izvirzītie diskusiju jautājumi:

1. **Mākslīgais intelekts (turpmāk – MI) un datu ekonomika – suverēns vienotais datu tirgus kā priekšnoteikums izcilībai un uzticamam MI**

2020. gada 19. februārī Eiropas Komisija (turpmāk – Komisija) paziņoja mērķus un pasākumus digitalizācijas jomā. Papildus paziņojumam par Eiropas Digitālās nākotnes veidošanu (Digitālā stratēģija) Komisijas digitālajā pakotnē ir iekļauts arī paziņojums par Eiropas datu stratēģiju un Baltā grāmata par MI. Šajos dokumentos ir izklāstītas Eiropas digitālās politikas prioritātes nākamajiem pieciem gadiem.

**Datu pārvaldība Eiropai**

Paziņojuma par Eiropas datu stratēģiju ietvaros Komisija izklāsta redzējumu par vienota datu tirgus izveidi, kas ir jāstiprina, izmantojot iepriekš neizmantoto datu potenciālu. Neierobežota starpnozaru datu plūsma sniedz ieguvumus iedzīvotājiem, uzņēmumiem, publiskajai pārvaldei un akadēmiskajam sektoram. Informācija, kas iegūta no nepersondatiem ļauj iedzīvotājiem, uzņēmumiem, publiskajai pārvaldei un citām organizācijām pieņemt labākus lēmumus, kas balstīti uz lielāka apjoma un labākas kvalitātes datu izvērtējumu saistībā ar nepieciešamo rīcību.

Komisija gatavojas ierosināt tiesību aktus regulējuma ietvaram kopējai Eiropas datu telpu pārvaldībai un iesniegt īstenošanas akta projektu augstvērtīgu datu kopu noteikšanai. Jaunā regulējuma mērķis ir radīt ietvaru Eiropas virzībai uz decentralizētu datu ekonomiku. Tāpat tiek plānota tiesiskā instrumenta izstrāde par datiem.

Pieaugot pieprasījumam pēc neierobežotas datu plūsmas, kā priekšnoteikumu datu plūsmu veicināšanai ir svarīgi nodrošināt Eiropas datu aizsardzības principu ievērošanu. Tādēļ nepieciešams izstrādāt pieejas, kas rada Eiropas pakalpojumu sniedzēju konkurētspējīgus piedāvājumus. Turklāt ir jāapspriež piemēroti risinājumi drošai tādu datu izmantošanai, kas nav brīvi pieejami (atvērti), un jāvienkāršo brīvprātīga datu sniegšana. Papildus ir nepieciešams nākt klajā ar priekšlikumiem par atbildīgu datu sniegšanu un plašākām iespējām īstenot datu ražotāju tiesības attiecībā uz datu lietotājiem.

**Suverēnas datu infrastruktūras izveide ar sadarbspējīgu standartu palīdzību**

Eiropas datu pārvaldības struktūru izveides process ir tieši saistīts ar Eiropas mākoņdatošanas iniciatīvā paredzētās apvienotās, suverēnās datu infrastruktūras izveidi. Lai datu pārvaldība darbotos mērķtiecīgi, tā ir atkarīga no infrastruktūras, kas ļauj datus glabāt, koplietot un apstrādāt drošā un uzticamā veidā. Tāpat piemērota datu apmaiņas sistēma ir būtiska Eiropas mākoņdatošanas federācijas un *GAIA-X* projekta ilgtermiņa panākumiem.

*GAIA-X* tiek uzskatīts par globāli pieejamu infrastruktūru un datu ekosistēmu, kas atbilst Eiropas vērtībām un standartiem. Projekta mērķis ir izveidot un īstenot decentralizētu, apvienotu nākamās paaudzes datu infrastruktūru, kas dod iespēju veikt suverēnu, sadarbspējīgu datu un pakalpojumu apmaiņu, izmantojot infrastruktūras, pakalpojumu un datu sniedzēju tīklu, kuru atbalsta pārvaldības mehānismi attiecībā uz federālu mākoņdatošanas infrastruktūru un saistītiem datu pakalpojumiem. Infrastruktūrai jāatbilst augstākajiem digitālās suverenitātes standartiem un jāveicina inovācija. Izmantojot noteiktos standartus, atvērtās tehnoloģijas un koncepcijas, *GAIA-X* ietvaros paredzēts noteikt inovatīvu datu apmaiņas praksi un datu pakalpojumus, kas ir atvērti un konsekventi, atbilst kvalitātes prasībām un ir viegli izmantojami. Turklāt *GAIA-X* kļūs par sadarbības un tīklu veidošanas kanālu starp tās dalībniekiem gan mākoņpakalpojumu infrastruktūras, gan datu un pakalpojumu ziņā.

Datu standartizācijai ir jākļūst par galveno sastāvdaļu. Ir svarīgi atzīt sadarbspējīgu datu formātu stratēģisko atbilstību uz nākotni balstītai datu pasaulei. Eiropā joprojām dati bieži paliek neizmantoti vai tiek uzglabāti atsevišķi, neveicot pienācīgu sasaisti, kas ir nopietns šķērslis plašākai datu izmantošanai. Tāpēc vēlams pārorientēt pieeju, kā standartizācijas darbības tiek noteiktas par prioritārām, un nodrošināt, lai Eiropai būtu lielāka ietekme šajā jautājumā. Sadarbspēja ir priekšnoteikums datu kopu apvienošanai, kas ir galvenais faktors datu analīzes veikšanai izmantojot MI, kas var sniegt svarīgus ieguvumus sabiedrībai un uzņēmumiem.

**Izstrādāt MI, kas ir uzticams un rada stimulus inovācijām**

MI ir viena no daudzsološākajām tehnoloģijām, kas var veicināt sabiedrības labklājību un ES ekonomisko konkurētspēju. Ņemot vērā MI plašās iespējas un potenciālos izaicinājumus, ES šobrīd ir svarīgāk nekā jebkad pilnībā izmantot MI potenciālu sabiedrības, iedzīvotāju un ekonomikas labā.

Baltā grāmata par MI ietver pasākumus un politikas risinājumus, lai veicinātu MI izmantošanu un risinātu ar to saistītos riskus. Tās pamatā ir divi pīlāri:

1) “Izcilības ekosistēma”, kuras mērķis ir mobilizēt resursus, lai radītu nepieciešamos stimulus, lai paātrinātu MI izmantošanu pētniecībā un inovācijā visā vērtību ķēdē, jo īpaši maziem un vidējiem uzņēmumiem (turpmāk – MVU);

2) “Uzticēšanās ekosistēma”, kas identificē iespējamos būtiskākos elementus nākotnes tiesiskajā regulējumā. Komisija plāno rosināt obligātas juridiskās prasības augsta riska lietotnēm augsta riska zonās.

Būtu nepieciešams izstrādāt Eiropas pieeju attiecībā uz MI, kas nodrošina gan inovācijas, gan uzticamību MI saskaņotā, vienotā tirgū. Covid-19 krīze ir izgaismojusi MI potenciālu un paātrinājusi šādu tehnoloģiju attīstību un nodrošināšanu, tādējādi palielinot vajadzību pēc uzticamas MI vides. Veidojot kopēju, Eiropas mēroga pieeju būs iespējams nodrošināt, ka tā veicina inovāciju, sociālo progresu un atbilst Eiropas noteikumiem un vērtībām.

**Ministru padomē ir plānota ministru diskusija par Vācijas prezidentūras sagatavotajiem diskusiju jautājumiem:**

1. *Kādus pasākumus mums vajadzētu veikt, lai ieviestu Eiropas datu standartus ārpus vienotā tirgus robežām?*
2. *Kādi pamatprincipi būtu jāievēro, izstrādājot Eiropas MI sistēmu, kas veicina izcilību un uzticības veidošanu?*

**Atbildot uz diskusiju jautājumiem, Latvija atzīmēs,** ka tā ir atbalstījusi Eiropas datu stratēģiju un līdz ar to arī harmonizēta ES datu telpu ietvara izveidi, kas veicinās vienota suverēna datu tirgus veidošanu, Eiropas datu risinājumu izcilību un uzticamību MI risinājumiem.

Apzinoties datu izmantošanas potenciālu un līdz šim nepietiekami izmantotās iespējas, Latvijas datu politikā saskatām tos pašus izaicinājumus, kā citās Eiropas valstīs, tāpēc atbalstām datu atvēršanu, īpašu uzmanību pievēršot tām datu kopām, kuras var dot lielāko ekonomisko pievienoto vērtību.

Starpnozaru datu pārvaldības ietvars datu piekļuvei un izmantošanai sniegs ieguvumus uzņēmējiem, zinātnei, publiskām pārvaldēm un iedzīvotājiem, tāpēc nepieciešams noteikt un izstrādāt vienotus datu apstrādes standartus, un paredzēt vienotas procedūras, tādā veidā veicinot vienota datu pārvaldības modeļa ieviešanu katrā dalībvalstī. Harmonizēta datu ietvara izveide katrā dalībvalstī, kā arī pārrobežu sadarbības starp iestādēm un MVU sekmēšana, veicinās arvien plašāku datu izmantošanu un inovācijas.

Svarīgs jautājums ir arī datu formātu sadarbspējas nodrošināšana, kas ir būtisks priekšnosacījums arvien plašākai datu izmantošanai un datu kopu kombinēšanai, kas nepieciešama datu analīzes veikšanai ar MI risinājumu palīdzību, sniedzot ieguvumu sabiedrībai un uzņēmējdarbībai.

Latvijas ieskatā svarīga ir datu kvalitāte, gan no MI tehnoloģiju attīstības viedokļa, gan arī cīņā ar dezinformāciju. Ievērojot datu ekonomikas nozīmīgo lomu, Latvijas ieskatā būtiski izvērtēt datu aizsardzības un izmantošanas drošības apsvērumus, ievērojot samērīgu balansu starp uzņēmējdarbības īstenotāju interesēm un nepieciešamā drošības līmeņa nodrošināšanu.

Viens no galvenajiem aspektiem, lai uzlabotu apstākļus datu apmaiņai un MI tehnoloģiju inovācijai, ir sadarbības veicināšana. Latvija tiecas stiprināt starptautisko sadarbību, īpaši starp Baltijas valstīm un citām ES dalībvalstīm. Ņemot vērā to, ka Latvijai trūkst datu, kas būtu pieejami MI “mācībām”, ir jāsaskaņo ar citām valstīm atveramo datu apjoms.

Latvija ir atvērta turpmākām diskusijām par Eiropas tiesību satvaru MI, izprotot nepieciešamību attīstīt drošu MI, kas ievēro pamattiesības un privātumu, ko ES aizsargā tiesiskais ietvars, vienlaikus meklējot veidus, kā veicināt MI risinājumu izstrādi. Šobrīd Latvija kā vienu no risinājumiem redz politiku kombināciju starp regulējumu un pamatnostādnēm, lai veicinātu inovāciju attīstību, un stingriem tiesību aktiem, lai nodrošinātu individuālā privātuma aizsardzību.

Jau ir sperti nozīmīgi soļi publiskās pārvaldes digitalizācijā Latvijā, bet lielāka uzmanība jāpievērš nozares digitālajai pārveidei, īpaši domājot par MI izcilības attīstību un mūsdienīgu MI risinājumu integrāciju nozarē. Lai to panāktu, jāveicina ieguldījumi pētniecībā un attīstībā un pilnībā jāizmanto pieejamās programmas. Piemēram, Digitālās inovācijas centra programma būs svarīgs atbalsts MI tehnoloģiju ieviešanai, izstrādei un izvēršanai.

Trešo valstu uzņēmumiem, kuri vēlas sniegt  pakalpojumus ES iekšējā tirgū, jāievēro gan ES regulējums MI jomā, gan arī jāveic ES iekšējam tirgum piedāvāto MI sistēmu novērtēšana ES institūcijās, vai arī uz savstarpēju atzīšanas līgumu pamata atbilstošās trešo valstu novērtēšanas institūcijās. Latvijas ieskatā gadījumos, ja ES iekšējam tirgum paredzētās trešo valstu MI sistēmas neatbilstu ES prasībām, tām būtu savas sistēmas attiecīgi jāpielāgo.

Jautājumā par tāda uzticama MI veidošanu, kas veicina inovācijas, ir svarīgi turpināt sadarboties ar līdzīgi domājošām valstīm, kā arī ar pasaules lielvalstīm MI jomā, balstoties uz pieeju, kas ir savienojama ar ES noteikumiem un vērtībām. To vidū ir piekļuve galvenajiem resursiem, ieskaitot datus, un vienlīdzīgu apstākļu radīšana godīgai konkurencei. Lai ieviestu Eiropas datu standartus plašāk kā tikai vienotajā tirgū, Latvijas ieskatā ir svarīgi no Komisijas puses uzraudzīt trešo valstu īstenoto politiku, kas ierobežo datu plūsmas, un risināt divpusējās tirdzniecības sarunās, izmantojot Pasaules tirdzniecības organizācijas ietvaru. Latvijas ieskatā pasaules reģionu sadarbība MI jautājumos balstāma pieejā, kas veicina pamattiesību ievērošanu, plurālismu, iekļaušanu, nediskriminēšanu un privātuma un personas datu aizsardzību. Atbildīga pieeja MI izstrādē un izmantošanā var kalpot par nozīmīgu virzītājspēku, lai sasniegtu Apvienoto Nāciju Organizācijas Ilgtspējīgas attīstības programmas 2030 mērķus.

**2. Digitālo pakalpojumu aktu pakotne – Vācijas prezidentūras dokuments par Digitālo pakalpojumu aktu pakotni**

Saskaņā ar Komisijas prezidentes Urzulas fon der Leienas (*Ursula von der Leyen*) 2020. gada 16. septembrī sniegto ikgadējo pārskatu par stāvokli ES[[1]](#footnote-1) “jauns Digitālo pakalpojumu akts uzlabos mūsu atbildības un drošības noteikumus attiecībā uz digitālajām platformām, pakalpojumiem un produktiem un papildinās digitālo vienoto tirgu”. Saskaņā ar Komisijas darba programmu 2020. gadam paredzēts, ka minētais akts veicinās digitālo pakalpojumu vienotā tirgus stiprināšanu un palīdzēs nodrošināt mazākiem uzņēmumiem vajadzīgo juridisko skaidrību un vienlīdzīgus konkurences apstākļus. Komisija uzskata, ka šajā jomā īstenotajiem centieniem jānodrošina pilsoņu aizsardzība, jārespektē viņu tiesības un vārda brīvība.

Saskaņā ar Komisijas 2020. gada 19. februāra paziņojumu “Veidojot Eiropas digitālo nākotni” (*Shaping Europe's Digital Future*) saistībā ar Digitālo pakalpojumu aktu pakotni ir divi galvenie pīlāri:

1) priekšlikums par jauniem un pārskatītiem noteikumiem, lai padziļinātu digitālo pakalpojumu vienoto tirgu, paplašinot un saskaņojot tiešsaistes platformu un informācijas pakalpojumu sniedzēju pienākumus un nostiprinot platformu satura politikas pārraudzību ES;

2) *ex-ante* noteikumi, lai nodrošinātu, ka inovatoriem, uzņēmumiem un jaunpienācējiem tirgos, kuriem raksturīgas lielas platformas ar būtisku tīkla ietekmi, kas darbojas kā “vārtsargi”, joprojām ir vienlīdzīgi konkurences apstākļi.

No 2020. gada 2. jūnija līdz 2020. gada 8. septembrim Komisija, pamatojoties uz jautājumu anketu un diviem ietekmes novērtējumiem, rīkoja plašu sabiedrisko apspriešanu, kas veidos pamatu tiesību aktu kopumam, kura paziņošana plānota 2020. gada beigās.

**Direktīvas par elektronisko tirdzniecību pārskatīšana**

Horizontālais tiesiskais regulējums attiecībā uz digitālajiem pakalpojumiem nav mainījies kopš 2000. gada 8. jūnija, kad tika pieņemta Eiropas Parlamenta un Padomes Direktīva 2000/31/EK par dažiem informācijas sabiedrības pakalpojumu tiesiskiem aspektiem, jo īpaši elektronisko tirdzniecību, iekšējā tirgū (Direktīva par elektronisko tirdzniecību). Direktīva harmonizēja pamatprincipus un deva iespēju pārrobežu pakalpojumu sniegšanai, un tā ir kalpojusi par pamatu digitālo pakalpojumu regulēšanai ES.

Digitālā transformācija paplašina piedāvāto digitālo pakalpojumu klāstu, bet papildus tās sniegtajām priekšrocībām, rodas arī izaicinājumi, piemēram, viltotu, bīstamu vai citu nelikumīgu preču pārdošana, ko tagad pārdod, izmantojot arī tiešsaistes izplatīšanas kanālus. Daži lietotāji ļaunprātīgi izmanto digitālos pakalpojumus, lai izplatītu nelegālu saturu, piemēram, ierakstus par seksuālu vardarbību pret bērniem un naida runu. Atsevišķos gadījumos arī digitālie pakalpojumi un to algoritmi tiek sistemātiski izmantoti dezinformācijas izplatīšanai tiešsaistē.

Covid-19 pandēmijas laikā liels digitālo risinājumu potenciāls kopējam labumam un iedzīvotāju atbalstam ir kļuvis vēl redzamāks. Iedzīvotāji ir iemācījušies novērtēt digitālo pakalpojumu priekšrocības, vienlaikus kļūst pamanāmas arī plaisas, trūkumi un riski. Tāpēc platformu turētājiem vajadzētu par pienākumu noteikt veikt plašākus pasākumus, lai aizsargātu to lietotājus. Turklāt ir vajadzīgi vienlīdzīgi konkurences apstākļi gan pakalpojumu sniedzējiem vienotajā tirgū, gan ārpus tā. Kopumā ir nepieciešami arī atbilstīgi piesardzības pasākumi, lai īstenotu spēkā esošos noteikumus pret tiem pakalpojumu sniedzējiem, kuru galvenā mītne atrodas ārpus ES vai kuri nenorāda atrašanās vietu.

***Ex-ante* regulējums tiešsaistes platformām ar “vārtsarga” funkciju**

Lielo platformu turētāji spēj kontrolēt arvien svarīgākas platformu ekosistēmas digitālajā ekonomikā. Tā rezultātā rodas riski vienlīdzīgai konkurencei tirgos, kuros raksturīgas platformas ar būtisku ietekmi uz tīklu, jo īpaši attiecībā uz novatoriem un jauniem tirgus dalībniekiem.

Ir ierobežotas iespējas piemērot spēkā esošos konkurences tiesību instrumentus tiešsaistes platformām ar “vārtsarga” funkciju un platformām, kas sniedz starpnieku pakalpojumus E-komercijas direktīvas izpratnē, attiecīgi mazinot iespējas efektīvi regulēt un pārraudzīt to darbību.

**Vācijas prezidentūra aicina dalībvalstis sniegt viedokli par diviem galvenajiem pīlāriem, ko Komisija ir paziņojusi saistībā ar Digitālo pakalpojumu aktu pakotni, pamatojoties uz šādiem diviem sagatavotajiem diskusiju jautājumiem:**

1. *Kādas izmaiņas direktīvā* *par elektronisko tirdzniecību ir nepieciešamas, lai stiprinātu digitālo vienoto tirgu un nodrošinātu, ka pakalpojumu sniedzēji rīkojas atbildīgi un likumīgi?*
2. *Ar kādiem pasākumiem iespējams vislabāk nodrošināt brīvu un godīgu konkurenci un godīgu tirdzniecības vidi, jo īpaši maziem un vidējiem pakalpojumu sniedzējiem attiecībā uz vis-à-vis “vārtsarga” platformām?*

**Diskusijā Latvija uzsvērs,** ka Covid-19 krīze parādīja digitālā vienotā tirgus nozīmību patērētājiem un uzņēmumiem. Tomēr joprojām viena no lielākajām problēmām MVU darbībai ir noteikumu sadrumstalotība visā ES.

Liela daļa novatoru ir mazi uzņēmumi, kam ir grūtības uzsākt pārrobežu darbību, ES dalībvalstu tiesību aktu atšķirību dēļ. Tādēļ, lai veicinātu inovāciju un ES uzņēmumu konkurētspēju, ir jācenšas izveidot Digitālo pakalpojumu aktu kā pilnībā saskaņotu tiesisko regulējumu un jānodrošina vienāda noteikumu piemērošana visā ES. Tam ir jāievēro tehnoloģiskās neitralitātes princips, kas palīdzēs radīt stabilu tiesisko regulējumu uzņēmumu attīstībai un inovācijai. Patērētājiem vajadzētu justies vienlīdz drošiem par iepirkšanās apstākļiem nelielās platformās, kā lielajās. Tendence, ka patērētāji jūtas drošāk iepērkoties lielās platformās, ir veicinājusi tirdzniecības kanālu maiņu no uzņēmuma uz patērētāju (B2C), tādējādi nodrošinot lielāku kontroli platformām.

Līdz ar to vissvarīgākais Digitālo pakalpojumu akta uzdevums ir nodrošināt MVU skaidrus un taisnīgus noteikumus attiecībā uz piekļuvi tirgum – noteikumus, kas samazinātu risku, ka “vārtsargiem” ir iespēja iejaukties godīgā konkurencē, un nodrošinātu, ka MVU var pilnībā izmantot platformu priekšrocības. Vienlaikus tiesiskajam regulējumam jābūt samērīgam, līdzsvarotam un praktiski pamatotam – tam nevajadzētu radīt pārmērīgas izmaksas uzņēmumiem, kropļot konkurenci vai ierobežot pamattiesības tiešsaistē. Jāizvairās no tādu augstu standartu noteikšanas Eiropas uzņēmumiem, kurus nevarēs piemērot trešo valstu uzņēmumiem.

Lai lemtu par Digitālo pakalpojumu akta darbības jomu, ir vajadzīga mērķtiecīga pieeja, tostarp ietekmes novērtējums, vai kādu no konstatētajām problēmām varētu efektīvāk atrisināt, izmantojot spēkā esošos nozaru tiesību aktus.

**Tāpat Ministru padomē ir iekļauti šādi jautājumi:**

1. **Baltijas valstu delegāciju ieguldījums “Kā valdības, ekonomikas un sabiedrības gūst labumu no ideālas digitālās prakses”:**

• digitalizācija un pārvaldība (Igaunija);

• digitalizācija un pieejamība (Latvija);

• digitalizācija un datu izmantošana (Lietuva).

Atsaucoties uz Vācijas ekonomikas ministra Pētera Altmaiera (*Peter Altmaier*) 2020. gada 5. jūnija transporta, telekomunikāciju un enerģētikas ministru neformālās padomes laikā izteikto priekšlikumu, Latvija kopā ar pārējām Baltijas valstīm telekomunikāciju ministru neformālās augsta līmeņa videokonferences ietvaros sniegs īsu prezentāciju par Eiropas digitālo transformāciju – vīziju tālākai attīstībai.

Sanāksmes laikā Latvija sniegs prezentāciju par pieredzi pakalpojumu, tehniskās infrastruktūras, digitālās vides attīstībā un turpmākajiem izaicinājumiem ar ko nākas saskarties, lai nodrošinātu pakalpojumu pārrobežu pieejamību un nodrošinātu visiem iedzīvotajiem līdzvērtīgas tiesības darbam vienotajā tirgū.

1. **Ministra Pētera Altmaiera un Komisijas īsa uzruna saistībā ar Eiropas mākoņdatošanas federācijas kopīgās deklarācijas parakstīšanu.**

Komisija ir sagatavojusi dokumenta projektu ES dalībvalstu kopīgajai deklarācijai “Nākamās paaudzes mākoņdatošanas izveide uzņēmējdarbībai un publiskajam sektoram ES” (*Building the next generation cloud for businesses and the public sector in the EU*). Parakstot deklarāciju, ES dalībvalstis vienosies rīkoties izlēmīgi, lai ciešā sadarbībā ar Komisiju ES uzņēmumiem un publiskajam sektoram nodrošinātu nākamās paaudzes mākoņdatošanas piedāvājumu, nodrošinot augstu ES digitālās un datu suverenitātes līmeni, izveidojot Eiropas mākoņdatošanas federāciju.

Ņemot vērā jau esošo Latvijas virzību uz mākoņdatošanas pakalpojumu attīstību un to integrēšanu valsts pārvaldē, kā arī plānotajiem pasākumiem vienotas pārvaldības standartu izstrādē, pievienošanās Eiropas iniciatīvai par mākoņdatošanas federāciju ir uzskatāma par vienu no Latvijas digitālās transformācijas būtiskām sastāvdaļām.

Pamatojoties uz minēto, VARAM ir izstrādājusi Informatīvo ziņojumu “Par Latvijas pievienošanos Eiropas iniciatīvai par mākoņdatošanas federāciju”, ar kuru vides aizsardzības un reģionālās attīstības ministrs tiek pilnvarots parakstīt ES dalībvalstu kopīgo deklarāciju 2020. gada 15. oktobra ES telekomunikāciju ministru sanāksmes ietvaros.

**Latvijas delegācija ES telekomunikāciju ministru 2020. gada 15. oktobra videokonferencē:**

Delegācijas vadītājs: **Juris Pūce,** vides aizsardzības un reģionālās attīstības ministrs

Delegācijas dalībnieki: **Gatis Ozols,** Vides aizsardzības un reģionālās attīstības ministrijas Publisko pakalpojumu departamenta direktors

 **Normunds Egle,** Satiksmes ministrijas Sakaru departamenta direktora vietnieks - Sakaru nozares attīstības nodaļas vadītājs

Vides aizsardzības un reģionālās attīstības ministrs J. Pūce

Zvaigzne 67026507

Elita.Zvaigzne@varam.gov.lv

Bērziņa 67026929

Signe.Berzina@varam.gov.lv

1. Komisijas priekšsēdētājas Urzulas fon der Leienas runa par stāvokli Savienībā Eiropas Parlamenta plenārsēdē, 2020. gada 16. septembris <https://ec.europa.eu/commission/presscorner/detail/lv/SPEECH_20_1655> [↑](#footnote-ref-1)